
אישור הצווים

היו"ר דוד רותם:

אני פותח את ישיבת ועדת החוקה, חוק ומשפט.

צו סדר הדין הפלילי (ברירת משפט – חוקי עזר לבית שמש), התשע"א-2010

מיכאל גסטוירט:

שלום אדוני. אנחנו ביקשנו להעביר את העבירות שלנו מסוג של ברירת קנס לברירת משפט כדי לעשות האחדה עם נושא החניה. זה יביא להאחדה, ליעילות וגם ליעילות בית המשפט שלא צריך לפתוח תיקים בבית המשפט שהוא מאוד עמוס. בנוסף, החוק הוא הרבה יותר מפורש ויש לו הליך מובנה של בקשות לביטול על ידי תובעים עירוניים. ראינו שזה הרבה יותר יעיל. ראינו שכל העיריות או חלק ניכר מהעיריות התחילו גם בהליכים כאלה ולכן אנחנו מבקשים לאשר את הבקשה שלנו.

היו"ר דוד רותם:

תסביר לי מה יש לכם כאן.

מיכאל גסטוירט:

בגדול אדוני יש לנו בסך הכל שני חוקי סדר, שמירת הסדר והניקיון וחוק עזר למודעות ושלטים. אלה הם שני חוקי העזר היחידים שיש לנו עליהם ברירות קנס. 

היו"ר דוד רותם:

מה עם כל יתר החוקים שלכם?

מיכאל גסטוירט:

רובם חוקים מאוד מאוד ישנים שאפשר לומר שהם לא כל כך ישימים או שאין עליהם ברירות קנס בכלל. חוק עזר, שמירת הסדר והניקיון, חוק מ-1997 שאיחד הרבה מאוד חוקים ישנים ופשוט הפך לחוק אחד גדול עם הרבה מאוד נושאים ולכן הוא בעצם כולל את רוב הצרכים של מחלקת הפיקוח כיום.

היו"ר דוד רותם:

יש לך את החוקים לפניך?

מיכאל גסטוירט:

את החוקים עצמם, לא אדוני.

היו"ר דוד רותם:

במודעות ושלטים, מה ההגדרה שלכם לגבי שלט שמופנה כלפי פנים, כלפי חוץ?

מיכאל גסטוירט:

חוק עזר שלנו הוא חוק מאוד ישן משנות ה-50 ואנחנו כרגע בהליכים של חקיקת חוק עזר מודרני. זה חוק מאוד ישן ואין לנו אפילו חוק עזר עצמאי אלא אנחנו מפנים להגדרות של עיריית קריית טבעון משנת 50 ומשהו. זה חוק כמעט ללא הגדרות, מאוד מאוד לקוני, לא נותן שום מענה לשלטים אלקטרוניים מה שאנחנו רואים היום בכל העיריות. הפרסום היום הוא לא הפרסום שהיה אז. לכן הוא חוק שאני לוחץ חזק מאוד להחליף אותו ואני מקווה להביא למליאה בקרוב חוק מודרני.

היו"ר דוד רותם:

משרד הפנים ומשרד המשפטים, מה ההגיון? חוק עזר משנת 1950 שעומדים להחליף אותו, אז אנחנו נהפוך כעת ברירות משפט כדי שיהיה לנו ברקורד?

מיכל גולד:

זה לא נראה לי משנה. כרגע זה יהפוך לברירות משפט ואנחנו כמובן מעודדים כל מועצה וכל עירייה שמעונינת לעבור לברירות משפט, קודם כל נכון יותר וזה חוסך זמן שיפוטי.

היו"ר דוד רותם:

אתם גם בודקים את החוקים בהם אתם מעבירים?

מיכל גולד:

אנחנו לא בודקים כל חוק בנפרד. לא. כשזה מגיע לצווי עבירות, אנחנו בודקים כל סעיף אבל כשמגיעה הבקשה לעבור בכללי משיטת משפט אחת לשיטה אחרת, זה נראה לנו נכון ויעיל יותר. במקביל אנחנו כמובן מעודדים.

היו"ר דוד רותם:

אתם לא יודעים אפילו על מה מדובר. את לא יודעת אילו עבירות מבקשים להעביר.

מיכל גולד:

אני לא חושבת שבכל פעם שיבקשו ממני לעבור לברירת משפט, אני אתחיל לעבור על כל הסעיפים ועל כל החוקים. אם לאדוני זה נראה, אני יכולה להביא את זה בפני המשרד ונשקול את זה. אני מודה שאנחנו לא עוברים על כל הסעיפים.

היו"ר דוד רותם:

יש שם הרי הגדרות שכבר לא קיימות והדוגמה הבולטת ביותר, לכן שאלתי, היא איסור מודעות ושלטים. אם אני בחנות שלי שם שלט על החלון, זה חוקי או לא חוקי או שאני מקבל על זה ברירת משפט?

מיכאל גסטוירט:

צריך לשלם אגרה. הוא צריך לקבל רשיון.

היו"ר דוד רותם:

גם אם השלט מופנה כל פנים?

מיכאל גסטוירט:

לא.

היו"ר דוד רותם:

אתם כבר ראיתם פעם שלט שמדביקים אותו על חלון ורואים אותו רק מבפנים ולא רואים אותו מבחוץ? יש דבר כזה?

מיכאל גסטוירט:

לא נתקלתי במקרה שאנחנו מחייבים על דבר כזה להוציא רשיון ובוודאי גם לא נותנים קנס.

היו"ר דוד רותם:

אני לא יודע כי אם ההגדרה בחוק אומרת שרק שלט שמופנה כלפי פנים ומישהו שם את השלט ורואים אותו מבחוץ, יש בעיה ואתם לא בודקים את זה.

מיכל גולד:

אני יותר ממסכימה - ושוחחנו על זה בוועדות הקודמות - שיש צורך בתיקון ואנחנו עושים עבודה מאומצת, משרד הפנים ואנחנו, גם כשזה מגיע בצווי עבירות. גם מלכתחילה, כשאנחנו מאשרים היום חוקי עזר חדשים, אבל מכאן ועד לעבור על כולם, אני חושבת שכן יעיל ונכון להעביר את העבירות כרגע לעבירות משפט.

היו"ר דוד רותם:

אז לשם מה אתם באים לכאן?

מיכל גולד:

מה זאת אומרת?

היו"ר דוד רותם:

כבר אמרתי לכם עשר פעמים. אתם לא עוברים על החוק, אני לא צריך לעבור על החוק. אם אתם לא עוברים על החוק, אני ודאי לא צריך לעבור על החוק.

מיכל גולד:

אנחנו עוברים על החוקים כשזה מגיע לצווי עבירות קנס. 

היו"ר דוד רותם:

מתי החוקים האלה של בית שמש עברו אליכם לקרוא להם ברירות קנס?

מיכאל גסטוירט:

הבקשה הנוכחית?

היו"ר דוד רותם:

לא. עבירות קנס.

מיכאל גסטוירט:

לדעתי התיקון הוא משנת 1999.

היו"ר דוד רותם:

ומ-1999 ועד היום לא חשבתם שצריך לעבור על החוקים. 

מיכל גולד:

אנחנו לא נעבור מיוזמתנו על חוקים.

היו"ר דוד רותם:

ודאי שלא. אתם לא תעשו כלום. אני מצטער לומר שלא אתם ולא משרד הפנים מתייחסים לעניין הזה בצורה רצינית, עם כל הכבוד.

מיכל גולד:

אני חושבת שחל שינוי ואנחנו מתייחסים בצורה מאוד מאוד רצינית. עם זאת, אנחנו לא נשב כל היום ונעבור רק על חוקי העזר.

היו"ר דוד רותם:

מה כן תעשו? אתם מגישים כאן בקשה. מה אתם כן עושים? תסבירי לי מה אתם כן עושים.

דורית ואג:


מתווכים.

היו"ר דוד רותם:

מתווכים, לוקחים את המעטפה שהגיעה ושולחים אותה אלי. אם זה כך, אני לא צריך אתכם.

מיכל גולד:

אנחנו מעודדים מעבר לברירות משפט. מבחינתנו, אם אפשר היה, היינו עושים מעבר אחד כזה אחיד לכל המועצות והעיריות.

היו"ר דוד רותם:

אתם יכולים להעביר הוראת חוק.

מיכל גולד:

לצערנו לא.

היו"ר דוד רותם:

למה לא?

אורית מלמד:

הנושא הזה עלה בעבר ומשרד הפנים לא  היה בדעה שצריך לעבור לשיטה הזאת באופן גורף אלא לפי פנייה פרטנית של רשות מקומית מסוימת.

היו"ר דוד רותם:

למה?

אורית מלמד:

זאת הייתה העמדה.

היו"ר דוד רותם:

עמדה, צריך שיהיה בה הגיון. אילו היית אומרת לי כי אתם רוצים לבדוק כל חוק ולהחליט אם זה כן וזה לא, זה בסדר, אבל הרי אתם לא עוברים על החוק אלא אתם בסך הכל דוור. אתם מקבלים בדואר מעטפה, לוקחים אותה ומעבירים אותה למשרד המשפטים, ומשרד המשפטים מעביר אותה אלי.

אורית מלמד:

אם מדובר בחוק עזר, הרי משרד הפנים בודק את החוקים ומאשר אותם או לא מאשר אותם או מאשר עם שינויים. מדובר בצו ברירות קנס ובהחלט עושים עבודה לפני שאנחנו מעבירים את הבקשה.

היו"ר דוד רותם:

אתם לא עושים עבודה כי עובדה שהעברתם לי את חוקי העזר של שדרות למרות שלא הייתה החלטת מועצה.

אורית מלמד:

לא. לגבי שדרות יש החלטת מועצה.

מיכל גולד:

אדוני מתכוון לדימונה.

היו"ר דוד רותם:

דימונה, סליחה.

מיכל גולד:

זה לא הם אלא אנחנו. נכון שהייעוץ המשפטי פנה אלינו.

היו"ר דוד רותם:

מה זה לא הם אלא זה אתם? זה נשלח ישירות אליכם?

מיכל גולד:

כן. 

היו"ר דוד רותם:

זה לא עובר דרך משרד הפנים.

אורית מלמד:

זה לא עובר דרך משרד הפנים.

היו"ר דוד רותם:

הבנתי.  אין לי מה לעשות אלא לאשר את זה.

צו סדר הדין הפלילי (ברירת משפט – חוקי עזר לבית שמש), התשע"א-2010 - אושר


בסך הכל אני יכול לאשר את הכל כי ממילא אין לכם מה להוסיף לי באחד מהחוקים האלה. לגבי כולם אתם תאמרו לי את אותו דבר, שלא עברתם על החוקים ואתם לא יודעים במה מדובר אלא אתם בסך הכל דוורים.

מיכל גולד:

היות שאדוני מדבר על ברירת משפט, בשדרות אנחנו כן עברנו ועברנו אחד-אחד. יש כאן צווי עבירות קנס.

היו"ר דוד רותם:

למה בשדרות כן עברתם ובבית שמש לא?

מיכל גולד:

כי יש בקשה לצווי עבירות קנס. לפני שאנחנו מאשרים עבירה כעבירת קנס, אנחנו בודקים אותה טוב טוב.

היו"ר דוד רותם:

בסדר.

דורית ואג:

אני מציעה שנדון בצו הכללי כי יש פקקים ולא כולם הגיעו.

היו"ר דוד רותם:

בסדר. נלך לצו הכללי. אתם יכולים להסביר לי אותו?

צו העיריות (עבירות קנס) (תיקון מס'), התש"ע-2010

צו המועצות המקומיות (עבירות קנס) (תיקון מס'), התש"ע-2010

אורית מלמד:

מדובר בעדכון של שיעורי הקנסות, זאת בעקבות תיקון פקודת המועצות המקומיות שקובעות מהו גובה הקנס המקסימלי. גובה הקנס תוקן לאחרונה לפי צו העונשין (שינוי שיעורי קנסות) של שר המשפטים, כך שהקנס המקסימלי שונה מ-660 ל-730. כדי שאפשר יהיה לגבות את הקנס הזה, צריך לתקן גם את צו העיריות וצו המועצות המקומיות עצמן שקובעות את המדרג של דרגות הקנס.


לכן אנחנו מציעים שהדרגה הגבוהה ביותר תהיה 730 ואחר כך תוקנו שיעורי הקנסות האחרים באופן יחסי.


תיקון נוסף הוא למעשה שינוי הסדר של דרגות הקנס, כך שהגובה ירד מהקנס הגבוה ביותר לקנס הנמוך ביותר. 

היו"ר דוד רותם:

את זה לא הבנתי.

אורית מלמד:
 
כיום יש מעין קפיצה בדרגות והקנס יורד מ-600 עד ל-220 אבל באמצע יש קנסות שהם יותר נמוכים מ-220.

היו"ר דוד רותם:

בואי נלך לדרגת קנס ד'. בכל מקום שנאמר בו ד', יבוא ה'. זאת אומרת, אתם מורידים את דרגת הקנס ל-150 היום, מעלים אותו ל-165.

אורית מלמד:

זה בעצם שינוי הסדר של הקנסות. גובה הקנס לא ישתנה אלא האות כדי שיהיה איזה מדרג שיורד מהגבוה לנמוך.

היו"ר דוד רותם:

א' כן ישתנה כי א', במקום 660 יהיה 730.

אורית מלמד:

לא. כל ההכנסות מתעדכנות אבל במקביל רצו לסדר את האותיות שקובעות את דרגות הקנס לפי סדר מהגבוה לנמוך. היום למשל דרגה ה', 75, היא דרגה ו', 95, ודרגה ז' היא 220. פשוט רצו להזיז את זה כך שזה יהיה מסודר מהגבוה לנמוך.

היו"ר דוד רותם:

מה שעשיתם זה שאת כל ז' הפכתם ל-ד'. עבירה הכי נמוכה, הרצתם אותה. מה ההגיון בזה?

מיכל גולד:

זה היה בהתייעצות עם מחלקת חקיקת משנה, איך זה יהיה נכון כדי לא ליצור אי סדר.

היו"ר דוד רותם:

מהי עבירה יותר חמורה, ו' או ז'?

מיכל גולד:

זה בדיוק העניין. כיוון ש-א' היא הכי חמורה ו-ז' היא הכי פחות חמורה, נכון יהיה שגם המספרים יהיו בהתאמה. עד היום זה לא היה בהתאמה  וזה יצר בלבול.

היו"ר דוד רותם:

תסבירי לי שאם זה ההגיון שלכם, בכל מקום שבו נאמר ז', יבוא ד'.

מיכל גולד:

נכון.

היו"ר דוד רותם:

זאת אומרת שהעבירה הכי נמוכה, אתם מקפיצים אותה להיות העבירה הרביעית. את ו' אתם משאירים, את ה' אתם משאירים, אבל את ז' אתם הופכים ישר ל-ד'.

אורית מלמד:

ז' היום הוא 220 וכתוצאה מהשינוי הוא יהיה 245.

היו"ר דוד רותם:

זה נכון. ו' היום הוא 95 ו-ה' הוא 75. אתם מבקשים שיהיה במקום זה, להעלות את ה-220 ל-245. אני מוכרח לומר שצריך להיות גאון כדי להבין מה שמשרד הפנים רוצה ומשרד המשפטים. צריך להיות גאון אמיתי. מישהו יכול לומר לי איזה עבירות מסווגות ב-ז'? אני מניח שלא עברתם עליהן ואתם לא יודעים, אבל תאמרו לי למה עבירות ז' צריכות לקבל קנס של 245.

מיכל גולד:

זה סדר טכני. אנחנו לא משנים משהו בעבירה וממילא הקנס שהיה, הוא שיהיה.

היו"ר דוד רותם:

זה שאתם לא משנים את העבירה, אני יודע. 

מיכל גולד:

הקנס עצמו יישאר.

היו"ר דוד רותם:

לא, הקנס יגדל.

מיכל גולד:

זה בא כדי למנוע בלבול. יצא בדיון קודם שהיה כתוב שהקנס הוא ז' ושאל היושב ראש איך זה יכול להיות. זה פשוט מטעה. לכן נראה לנו נכון לסדר את זה בצורה הגיונית כדי שזה לא יטעה בעתיד.

היו"ר דוד רותם:

אבל אם זה מטעה וצריך לסדר את זה באופן הגיוני, צריך להיות ש-א' הוא הגבוה ביותר ו-ז' הוא הנמוך ביותר.

מיכל גולד:

נכון. אחרי התיקון זה מה שיהיה.

היו"ר דוד רותם:

לא זה מה שיהיה.

מיכל גולד:

זה לא היה כך, אבל אחרי התיקון עכשיו זה יהיה כך.

היו"ר דוד רותם:

לא יהיה יותר ז'?

אורית מלמד:

יהיה ז', אבל נמוך.

היו"ר דוד רותם:

לא יהיה ז' בכלל משום שבכל מקום שנאמר בו ז' היום יבוא ד'.  זאת אומרת שבכל ברירות הקנס, היכן שכתוב ז', יהיה כתוב במקום זה ד' ולכן עבירה ז' תקפוץ להיות הרביעית בגובה הקנס. אין יותר עבירות מסוג ז' אחרי התיקון הזה.

מיכל גולד:

לא. בכל מקום שנאמר בו ה', יבוא במקומו ז'. 

היו"ר דוד רותם:

את ה' אתם מורידים. זה באמת גאוני. 

אפרת חקאק:

זה ייצר בעיות ועכשיו, אבל לא בעתיד.

היו"ר דוד רותם:

זה ייצר בעיות. אף אחד לא ידע מה שהם רוצים.

צו העיריות (עבירות קנס) (תיקון מס'), התש"ע-2010

צו המועצות המקומיות (עבירות קנס) (תיקון מס'), התש"ע-2010

אושר

דורית ואג:

בינתיים הגיעו נציגי ערבה תיכונה, בית דגן, ערד ושדרות.

אפרת חקאק:

לערד יש שני צווים שיש לאשר, צו העיריות וצו המועצות. בצו הכללי, מדובר בשני צווים.

היו"ר דוד רותם:

את שניהם אני מאשר.

צו המועצות המקומיות (עבירות קנס) (תיקון מס' 1), התש"ע-2010 –
מועצה מקומית ערבה תיכונה

מורן רוצבי:

אנחנו מבקשים לאשר את עבירות הקנס. למועצה לא היה את פקודת עבירות הקנס. כל חוקי העזר מצויים בצו למעט חוק הסדרת שירותים.

היו"ר דוד רותם:

אתם יכולים להסביר לי איך אימצתם לדוגמה את חוק עזר  לעיריות, אחזקת מקלטים? למשרד הפנים ולמשרד המשפטים אין בעיה שאני אאשר את זה כמות שהוא. נכון? חוק עזר, זה כלי יריות, אחזקת מקלטים בערבה תיכונה. אישרתי.  מה זה חוק עזר לדוגמה? ברגע שרשות אימצה את חוק העזר הזה, זה הופך להיות חוק עזר לערבה תיכונה. אין דבר כזה חוק עזר לדוגמה. ברגע שהם אימצו את זה, החוק הזה עובר להיות חוק שלהם. לכן אין דבר כזה חוק עזר לדוגמה למועצות מקומיות בדבר אחזקת מקלטים שאימצה המועצה האזורית ערבה תיכונה. יש חוק עזר, אחזקת מקלטים, ערבה תיכונה או חוק עזר לערבה התיכונה, אחזקת מקלטים.

אורית מלמד:

אני חושבת שכן נהוג לכנות את זה חוק עזר לדוגמה שאימצה רשות מסוימת.

היו"ר דוד רותם:

אין דבר כזה בעולם. תקראו את החוק. תקראו את החוק לפחות. לא את חוק העזר אלא את החוק עצמו תקראו. מה כתוב בחוק?

אורית מלמד:
מה שפורסם ברשומות זה בעצם הודעה על אימוץ. 

היו"ר דוד רותם:

מה אומר החוק?

אורית מלמד:

פורסמה הודעה על ידי שר הפנים, אימוץ חוק עזר לדוגמה בדבר אחזקת מקלטים על ידי מועצה אזורית ערבה תיכונה.

היו"ר דוד רותם:

לא, זאת ההודעה שלהם. תגידי לי מה כתוב בחוק שמדבר על חוקי עזר לדוגמה. 

אורית מלמד:

בסעיף בחוק עצמו?

היו"ר דוד רותם:

כן.

אורית מלמד:

כתוב שהשר רשאי לפרסם חוק עזר לדוגמה שמועצה רשאית לאמץ. החליטה המועצה לאמץ חוק עזר לעצמה, תודיע על כך לשר וההודעה תפורסם ברשומות.

היו"ר דוד רותם:

כן. מה ההודעה שהיא עשתה? מה ההודעה שמפרסמים? שהיא אימצה לעצמה את חוק העזר, דהיינו, שהיא אומרת שהחוק הזה עכשיו הופך להיות חוק שלי. זה לא חוק עזר לדוגמה. זה צריך להתפרסם בקובץ התקנות כחוק עזר שלהם, אם יש להם קובץ של חוקי עזר, זה צריך להתפרסם שם. זה לא חוק עזר לדוגמה יותר.

מיכל גולד:

זאת שאלה לחקיקת משנה, מי שמטפל בנוסח, ואני יכולה להפנות את השאלה אליהם.

היו"ר דוד רותם:

זאת לא שאלה לחקיקת משנה. זאת שאלה מה כתוב בחוק. לפחות משרד המשפטים, הגיע הזמן שלפחות ידע לקרוא סעיף בחוק.

מיכל גולד:

זה השם של החוק.

היו"ר דוד רותם:

זה לא שם של החוק, זה מה עושים כאשר מאמצים חוק עזר לדוגמה. אתה אומר שבמקום שלכתוב את החוק ולרוץ עם כל הצרות, אני לוקח את החוק הזה ועושה אותו חוק שלי.

מיכל גולד:

נכון.

היו"ר דוד רותם:

עכשיו, של מי חוק העזר הזה? 

מיכל גולד:

זה חוק עזר שאימצה המועצה המקומית.

היו"ר דוד רותם:

זה לא חוק עזר שאימצה. זה חוק עזר ערבה תיכונה, אחזקת מקלטים. הפרוצדורה שהיא אימצה אותה, לא מעניינת בכלל. במקום שהיועץ המשפטי שלהם ישב ויעתיק אותו ואז משרד הפנים יבדוק אותו במשך שש שנים, אומרים שאימצתי את חוק העזר הזה וזה חוק העזר.


אני מאשר את חוק עזר פיקוח על כלבים וחתולים של מועצה אזורית ערבה תיכונה, חוק עזר ערבה תיכונה (אחזקת בעלי חיים), ערבה תיכונה (סלילת רחובות), ערבה תיכונה (מודעות ושלטים), ערבה תיכונה (אחזקת מקלטים), שמירת הסדר והניקיון.

אפרת חקאק:

יש לי הערה לגבי שמירת הסדר והניקיון. בסעיף 27, בדרגת קנס ד', כתוב: לא ינקה אדם, לא יכבד, לא יאבק מרבד, שטיח וכולי. אני מציעה להוסיף הערה שזה יהיה באופן הגורם לכלוך, הפרעה או סכנה לאנשים. זאת הערה שאנחנו כן מכניסים לעיריות האחרות.

היו"ר דוד רותם:

בסדר.


ערבה תיכונה, מישהו יכול להסביר לי את החוקים שלכם? מה פירוש מודעות ושלטים המצויים בתוך בית עסק, בחנות, בדוכן וכיוצא באלה ואינם נראים מחוץ להם?

מורן רוצבי:

מה המשמעות של זה?

היו"ר דוד רותם:

כן. מול הדלת בכניסה לחנות שלי, יש לי חנות ומול הדלת יש שלט עליו כתוב מבצע, במבה, 20 שקלים. מי שעומד מחוץ לחנות ומסתכל פנימה, רואה את השלט. אני צריך רשיון? לשלם קנס?

מורן רוצבי:

אתה צריך לשלם אגרה ולקבל רשיון כבעל בית עסק.

היו"ר דוד רותם:

המודעה נמצאת בתוך העסק על הקיר הפנימי אבל היא נראית מחוצה לו.

מורן רוצבי:

עדיין אתה צריך לקבל רשיון ולשלם אגרה.

היו"ר דוד רותם:

אתם רציניים? זאת הכוונה שלכם?

שי זינדרמן:

אני אסביר. אני מזכיר המועצה האזורית ערבה תיכונה. בוקר טוב וסליחה על האיחור. חוקי העזר האלה הם חוקי עזר מאוד ישנים. חוק עזר, מודעות ושלטים, הוא חוק עזר מ-1982. למעשה עד היום המועצה לא גבתה שקל אחד בגין מודעות ושלטים, לא מעסק, לא בפנים ולא בחוץ, ולא משום מקום. גם אין כוונה כזאת. הכוונה שלנו בחוק עזר הזה שעכשיו אנחנו מאשרים, היא יותר לנושא של שמירת הסדר והניקיון, לדברים בתחומים האלה, על מנת שנוכל לאכוף ולהקפיד על שמירת הסדר והניקיון במועצה ולא בעניין השלטים שזה חוק עזר שאם נאמר את האמת, אפילו לא קראתי אותו, הוא מ-1982 והוא מאוד ישן. גם חוק העזר לשמירת הסדר והניקיון, אני מקווה שממש בקרוב תאשרו לנו גם חוק עזר חדש שכבר נכתב וכבר עבר.

היו"ר דוד רותם:

לא, אנחנו לא מאשרים חוקי עזר. 

שי זינדרמן:

מי שצריך לאשר את זה כבר אישר את זה ואני מקווה שבקרוב זה יפורסם ברשומות והוא גם יחליף את חוק העזר הזה שיש מ-1982 שהוא ישן. על כל פנים, זאת היא הכוונה, כדי שנוכל להתחיל להקפיד על שמירת הסדר והניקיון ברחבי המועצה.

היו"ר דוד רותם:

את סעיף 4 של החוק הזה, מודעות ושלטים הנמצאים בתוך בית עסק, בחנות או בדוכן וכיוצא באלה ואינם נראים מחוץ להם, או שתמחקו או שאני לא אאשר את החוק הזה.

אפרת חקאק:

זאת הערה לסעיף 2.

שי זינדרמן:

נמחק את זה.

מיכל גולד:

למחוק את הסעיף.

היו"ר דוד רותם:

נמחק את מה שכתוב כאן כי אם משרד הפנים ומשרד המשפטים עסוקים מדיי, הם מנהלים את העולם ולכן הם לא יכולים לבדוק את חוקי העזר האלה, כי אחרת תנו לי הסבר מה פירוש מודעות ושלטים המצויים בתוך בית עסק, בחנות, בדוכן וכיוצא באלה ואינם נראים מחוץ להם.

אורית מלמד:

זה סייג. הכוונה שעל זה לא ניתן קנס.

היו"ר דוד רותם:

סליחה, זה כן, כי הם נראים מחוץ להם. אם הם לא נראים מחוץ להם, יש את הסייג. אני אהיה מוכן לאשר מודעות ושלטים הנמצאים בתוך בית עסק, בחנות או בדוכן וכיוצא באלה. נקודה.

מיכל גולד:

בסדר. להוריד את "ואינם נראים מחוץ להם".

היו"ר דוד רותם:

בסדר. "ואינם נראים מחוץ להם" נמחק.


דיברת לגבי שמירת הסדר והניקיון. ניקוי שטיחים. לא ינקה ולא יאבק מרבד, שטיח, כלי מיטה או כל דבר אחר ברחוב או דרך פתח הפונה לרחוב באופן הגורם לכלוך, הפרעה או סכנה למצויים בקרבת מקום. זה נכון.


יש לי עוד שאלה אליכם, אנשי הערבה התיכונה. תנו לי גן אחד אצלכם באיזה ישוב שהוא שראש המועצה קבע את המשחקים שמותר לשחק בהם ושם שמתם שלט.

שי זינדרמן:

ששמנו שלט באיזה משחקים מותר לשחק?

היו"ר דוד רותם:

כן, כך כתוב. " לא ישחק אדם בגן אלא במשחקים בתנאים ובמקומות שנקבעו לכך. סוגי המשחקים, התנאים והמקומות ייקבעו בידי ראש המועצה בהודעה שתוצג בגן".


מכיוון שמשרד הפנים ומשרד המשפטים עסוקים מדיי, אין להם זמן לבדוק לכם את חוקי העזר.

מיכל גולד:

זה לא מה שאמרתי. אני אמרתי שאת הצווים האלה, אנחנו עברנו.

היו"ר דוד רותם:

עברתם? אז תסבירו לי למה התכוונתם בסעיף הזה.

מיכל גולד:

המועצה ביקשה לאסור את הדברים האלה ואנחנו אמרנו בתנאי שיש איזשהו שלט בגן.

היו"ר דוד רותם:

לאסור את מה? איזה סוגי משחקים? אתם נותנים להם להחליט איזה משחקים ישחקו בגן ואתם חושבים שמישהו יכול לעמוד בזה? אני חושבת שהבקשות של העיריות, אנחנו נתערב כשזה יהיה משהו שהוא גובל באי סבירות. 

היו"ר דוד רותם:

זה סביר שהמועצה תקבע את סוגי המשחקים שיכולים לשחק בהם בגן? תגידי לי איזה משחקים מותר ואיזה אסור.

מיכל גולד:

צריך לשאול את המועצה.

היו"ר דוד רותם:

המועצה לא יודעת כי המועצה תגיד לך שהיא לא בדקה את זה ולא מעניין אותה אלא העיקר שישחקו בגנים.

מיכל גולד:

יכול להיות שיש תחום מסוים שבו אני אבקש לא לנסוע באופניים לצורך העניין, או לא לשחק בכדור באזורים מסוימים. אני יכולה לומר שכאשר התינוקת שלי מסתובבת באזור מסוים, אני אשמח אם האזור של הכדור יהיה מגודר.

היו"ר דוד רותם:

איפה את גרה?

מיכל גולד:

במודיעין.

היו"ר דוד רותם:

שם יש מודעות כאלה, איפה מותר לשחק?

מיכל גולד:

לצערי אין.

היו"ר דוד רותם:

אל תעמידו את הרשויות כמטומטמות, שהן קובעות דברים שאף אחד לא מבצע אותם ותגידו להן שמכיוון שממילא הן לא יעשו את זה, אז תורידו את הסעיף הזה כי חבל על הנייר עליו אחר כך מדפיסים. אחר כך כל היערות, או שהם נשרפים או שמורידים את העצים כדי לייצר נייר כדי להדפיס את השטויות האלה.


בסעיף 27, תוסיפו: באופן הגורם לכלוך, הפרעה או סכנה לאנשים שנמצאים בקרבת מקום.


אתם גם בודקים מתי אני מנער את השמיכות שלי? בין 2 ל-4 ובין 7 בערב ל-7 בבוקר? אני אגיד לכם למה אני שואל את זה. יום אחד קיבלתי ברירת משפט של אחת מהרשויות, ואני אגלה לכם אפילו איזו, עיריית הרצליה, והיה כתוב שאסור להשמיע מוזיקה מתוך רכב בין השעות האלה לאלה. זאת אומרת, מי שנכנס בין 2 ל-4 להרצליה, שיכבה את הרדיו כי אחרת הוא משמיע מוזיקה וזאת עבירה על החוק.

שי זינדרמן:

כמו שהסברתי, חוק העזר הזה הוא חוק עזר מיושן ואני מאוד מקווה שבקרוב יהיה לנו חוק עזר חדש ובו כל מה שהגדרת כשטויות, ואתה צודק, כך שהם יבוטלו וחוק העזר הזה בלאו הכי יתבטל כי חוקקנו חוק עזר חדש שאני מקווה שבקרוב הוא יפורסם.

היו"ר דוד רותם:

טוב. תודה רבה. אישרתי לערבה תיכונה את הדברים האלה עם התיקונים.

צו המועצות המקומיות (עבירות קנס) (תיקון מס'), התש"ע-2010 – מועצה מקומית בית דגן

היו"ר דוד רותם:

לא יקים אדם ולא יחזיק מקום זיהום סמוך למפעל מים או למפעל  מים פרטי. מה זה מקום זיהום ומה זה סמוך למפעל מים? חוק עזר לבית דגן, אספקת מים.

אפרת חקאק:

19(ב).

זכריה מידני:

בכלל אין לנו מפעל מים. אין לנו מפעל מים.

היו"ר דוד רותם:

יוצא מן הכלל. עכשיו תסבירו לי עוד דבר. בסדר, אין לכם מפעל מים. מה זה חשוב? העיקר שיש לכם חוק עזר.


חוק עזר לדוגמה, פיקוח על כלבים וחתולים. סעיף 6(ב). אתם נכנסים גם לבדוק את זה בבתים פרטיים?

זכריה מידני:

לא.

היו"ר דוד רותם:

אז למה אתם כותבים "בעל כלב יפנה מיד לכלי אשפה צואה שהשאיר כלבו במקום ציבורי או במקום פרטי שאיננו בבעלותו"? אני בא עם הכלב שלי לבקר אותך בבית, והכלב שלי עושה, ואני לוקח את הכלב והולך. אז תשלחו לשם בבקשה פקח. אני רק רוצה להראות את האבסורד.

זכריה מידני:

אתה צודק.

היו"ר דוד רותם:

גם משרד הפנים וגם משרד המשפטים לא בודקים שום דבר. אני עושה את זה לא בשבילכם. כלפיכם אין לי טענות. אין לי טענות אליכם. אני רק רוצה שמשרד הפנים ומשרד המשפטים ילכו הביתה וידווחו איזה טירופים הם מאשרים.


תסבירו לי את סעיף 2.

מיכל גולד:

מה הבעיה במקום פרטי שאינו בבעלותו? שלא יכנס לשם פקח ויראה. האיסור עצמו הוא איסור.

היו"ר דוד רותם:

מה זה עניינך מה אני עושה בבית שלה? המדינה צריכה גם להיכנס לתוך הבית שלה? 

מיכל גולד:

האיסורים יהיו רק במקום ציבורי ומבחינת המקום הפרטי לא?

היו"ר דוד רותם:

כך אני מבין בהגיון של אדם פשוט. העירייה תגיד שבבית הפרטי שלי היא לא מתערבת.

מיכל גולד:

לא במקרה של רעש שבוקע מדירה פרטית.

היו"ר דוד רותם:

לא, כאן מתערבים כי שומעים את הרעש בחוץ. זה שהכלב שלי עושה את הצרכים אצלה בבית, מה זה מעניין אתכם? יש לכם מספיק פקחים לשלוח לבצע את מה שהם צריכים?

זכריה מידני:

אין פקחים לשטחים הציבוריים, קל וחומר למקומות האלה.

מיכל גולד:

עברתי על זה וזה לא היה נראה לי מוזר, אולי כי גדלתי ברעננה ושם כן היו עושים את זה.

היו"ר דוד רותם:

ברעננה, אם אני אכנס לבית של מישהו עם הכלב.

מיכל גולד:

לא בדקתי, אבל אני חושב שהפיקוח העירוני שם כן מטפל.

היו"ר דוד רותם:

הוא נכנס לתוך בתים? אני מודיע לך שהוא לא נכנס לבתים. אין לו סמכות להיכנס לבתים.

אפרת חקאק:

זה רלוונטי גם לבניין מגורים.

מיכל גולד:

לחצר.

זכריה מידני:

אז מה? גם זה שטח פרטי. זה לא שטח ציבורי. זה לא מעניינה של המועצה.

היו"ר דוד רותם:

מה זה בעליו של נכס יחזיק את המקלט המצוי ברשותו במצב נקי ותקין המאפשר שימוש בו בכל עת שיהיה צורך בכך? בבית דגן יש הרבה בתים פרטיים, נכון?

זכריה מידני:

נכון. היום זה כבר עבר לממ"דים.

היו"ר דוד רותם:

בכל בית פרטי יש ממ"ד ויש מקלט. אתם בודקים את המקלטים האלה?

זכריה מידני:

לא. זה עניין של הג"א.

היו"ר דוד רותם:

העיקר שיש חוק עזר.


משחטה יש לכם?

זכריה מידני:

לא. אין לנו. פעם הייתה, לפני חמישים שנים.

היו"ר דוד רותם:

כמה פקחים יש לכם בעירייה?

זכריה מידני:

אין לנו.

היו"ר דוד רותם:

אני מציע שתעמידו שלושה פקחים ליד המשחטה, כי כתוב כאן שלא יוציא אדם ולא יגרום ולא יתיר שיוצא מבית שחיטה עוף שחוט אלא לאחר שנבדק על ידי הרופא הווטרינרי. תעמידו שם שלושה פקחים.

זכריה מידני:

זה חוק ישן.

היו"ר דוד רותם:

תעמידו שם אנשים. זה חוק ישן ואני הולך לקבוע קנס של 660 שקלים.

זכריה מידני:

כשיהיו לנו פקחים, הקנס יבוא לידי ביטוי.

דורית ואג:


איך הם מתכוונים לאכוף את הצו?

היו"ר דוד רותם:

לא יודע מה הם מתכוונים.

דורית ואג:

לוועדת הפנים הובאו תקנות רעש. זה לא תואם את מה שהובא לשם.

היו"ר דוד רותם:

ההוא לא אושר. זה לא מעניין אותי.

דורית ואג:

זה יאושר.

היו"ר דוד רותם:

שמשרד המשפטים ומשרד הפנים יטפלו בזה. זאת בעיה שלהם ולא שלי. לפחות את זה הם יכולים לדעת.

אורית מלמד:

כתוב במפורש שרשות מקומית רשאית לסטות מתקנות אלה.

היו"ר דוד רותם:

מצוין. גם בבית דגן אל תיסעו עם רדיו דולק כי זה גורם לרעש.

זכריה מידני:

זה גם מופיע אצלנו?

היו"ר דוד רותם:

כן, זה מופיע גם אצלכם.


בסדר. אישרתי גם את בית דגן.

אפרת חקאק:

יש תקלה בטבלה של בית דגן. בחוק עזר בבית דגן, סעיף 4, שמירת הניקיון ואיסור העישון, הקנס הוא 660.

היו"ר דוד רותם:

תעשי דרגה ב' והקנס יהיה מתאים לדרגה ב'.

אפרת חקאק:

דרגת קנס, ב', 430 היום וזה יעלה.

צו סדר הדין הפלילי (ברירת משפט – חוקי עזר לערד), התשע"א-2010

היו"ר דוד רותם:

זה צו כולל. אתם בדקתם את חוקי העזר שלכם?

חיים שימן:

אנחנו באמצע רפורמה מקיפה של כל חוקי העזר. 

היו"ר דוד רותם:

אל תעשו רפורמה. אני כבר גיליתי שכאשר במדינת ישראל עושים רפורמות, זה תוקע את העסק ליותר מדיי זמן. תעברו חוק-חוק ותעשו חוקים נורמליים וזה הכל. לא צריך רפורמות.


אושרו.

צו המועצות המקומיות (עבירות קנס) (תיקון מס'), התש"ע-2010 – מועצה מקומית שדרות

צו העיריות (עבירות קנס) (תיקון מס'), התש"ע-2010 – עיריית שדרות

היו"ר דוד רותם:

מה רוצה שדרות?

דורית ואג:

גם וגם. גם ברירת קנס וגם להפוך לברירת משפט.

היו"ר דוד רותם:

סעיף 15(א), איסור השארת בעלי חיים בלא שמירה. "לא ישאיר אדם ולא ירשה לאחר מטעמו להשאיר בעל חיים ברשות הרבים באופן המהווה או עלול להוות מכשול, לגרום נזק ולא ירשה לבעל חיים שבבעלותו לשוטט ברשות הרבים בלא השגחה, בלא שהוא קשור ברצועה. בסעיפים אלה, בעל חיים, למעט כלבים". אז למה אתם מתכוונים, שאת הסוסים שלי או את הפילים שלי אני אשמור בבית?

בנימין סעדון:

קודם כל, אדוני צודק. לגבי כלבים אנחנו באמת חשבנו.

היו"ר דוד רותם:

כי כלבים מהווים את הבעיה הכי גדולה.

בנימין סעדון:

החוק במהותו היה אמור להיות לכלבים, אלא שיש את החוק הנפרד והתקנות שעומדות בפני עצמן. לכן לא אישרו לנו להכניס את הכלבים לחוק. יש כבשים שמסתובבות ושאר חיות כאלה ואחרות. החוק המקורי היה עם כלבים.

אפרת חקאק:

בסעיף 15(ג), אסור להשאיר בעלי חיים ללא שמירה, בעמוד 4, הסעיף אומר שלא ירשה אדם לבעל חיים לעשות את צרכיו וגם אם הוא כבר עשה את צרכיו, שיאסוף הבעלים את הגללים. צריך להעיר שעבירת הקנס היא על אי איסוף ולא על הרשות.

היו"ר דוד רותם:

אני רוצה לדעת דבר אחד. בשדרות יש גנים?

בנימין סעדון:

כן.

היו"ר דוד רותם:

האם יש גן אחד בשדרות שיש בו שלט האומר שמותר להיכנס או אסור להיכנס עם בעל חיים?

בנימין סעדון:

אולי בעקבות החוק יהיה.

היו"ר דוד רותם:

סליחה, זה לא חוק חדש.

בנימין סעדון:

אדוני מדבר על חוק למניעת מפגעים?

היו"ר דוד רותם:

אני מדבר על חוק אחזקת בעלי חיים. שמירת הסדר והניקיון, סעיף 36. זה נראה לי יותר שמירת הסדר והניקיון.

בנימין סעדון:

יש בסעיף הגיון.

היו"ר דוד רותם:

יש הרבה מאוד הגיון בכל הסעיפים, אבל אני שואל אם אי פעם שמתם שלט שמותר להיכנס או אסור להיכנס עם בעל חיים לגן הזה.

בנימין סעדון:

טרם. זה חוק חדש.

היו"ר דוד רותם:

זה חוק חדש?

בנימין סעדון:

מ-2009.

היו"ר דוד רותם:

ממש חדש. מה קרה אתמול כשאנשים נכנסו עם הכלב שלהם לגן?

בנימין סעדון:

טרם הושם שלט אדוני.

היו"ר דוד רותם:

צריך לתת להם דוח. תסביר לי גם את (ב). "הותרה כניסת בעל חיים לגן כאמור בסעיף קטן (א), יימנעו האדם השומר עליו מלהלך בגן בלי השגחה". אבא שלי מת, אין כבר מי שישגיח עלי, מה אתה רוצה ממני?

בנימין סעדון:

הכוונה הייתה שיימנע בעל החיים מלהלך בגן בלי השגחה.

היו"ר דוד רותם:

הבנתי, אבל לא זה מה שכתוב. כתוב שאני צריך להימנע מלהלך חופשי בגן.

בנימין סעדון:

אדוני צודק.

היו"ר דוד רותם:

על מה אתם רוצים שאני אתן קנס?

בנימין סעדון:

על בעל חיים שהולך בגן בלי השגחה.

היו"ר דוד רותם:

זה בסדר, אבל לגבי (א)?

בנימין סעדון:

אדם יכול ללכת בגן בלי השגחה.

היו"ר דוד רותם:

לגבי (א) אני רוצה לכתוב שלא יכניס אדם בעל חיים לתוך גן אם נאסר הדבר בהודעה שפורסמה בגן מידי ראש העיר.

בנימין סעדון:

זה בסדר.

היו"ר דוד רותם:

הגישה היא שמותר לי להיכנס לכל מקום. אם תאסור עלי, אז תאסור עלי. מכיוון שאני יודע שלא תאסרו על אף אחד, הכל יהיה בסדר.

בנימין סעדון:

זה בסדר אדוני.

היו"ר דוד רותם:

תתקנו את זה.

מיכל גולד:

הערה לגבי האחריות לסילוק מפגע. סעיף 3 ו-5(א), בטבלה זה בעמוד הראשון. לגבי "בעל נכס המחזיק בו"– מה שאנחנו נהגים לעשות זה שבלבד שהמפגע בשליטתו. כלומר, האיסור או מי שיקבל את הקנס, זה מה שהמפגע בשליטתו.

היו"ר דוד רותם:

איזה מזל שקיימנו ישיבה. גם את זה אתם לא צריכים לומר להם מראש ולבדוק את זה.

מיכל גולד:

בדרך כלל אומרים.

היו"ר דוד רותם:

הפעם זה נשמט.

בנימין סעדון:
 
מה זאת אומרת? אם  המפגע נמצא בנכס של האדם אבל הוא לא נמצא כאן? מהי השליטה?

אפרת חקאק:

את מתכוונת רק למחזיק.

מיכל גולד:

לעניין המחזיק. אם אתם רוצים לפנות למחזיק, זה רק אם המפגע בשליטתו.

היו"ר דוד רותם:

אבל זה כתוב. כל מפגע שהתגלה בנכס שבבעלותו או שבהחזקתו. זאת אומרת, שהוא מחזיק אותו. בסעיף 3 כתוב: "כל מפגע שנתגלה בנכס שבבעלותו או שבהחזקתו".

מיכל גולד:

נכון. אם זה מפגע שלמחזיק אין שליטה על המפגע הזה, הרי ההגדרות של מפגע הן הגדרות.

היו"ר דוד רותם:

אז זה לא בנכס.  

מיכל גולד:

למשל, אם זה צינור מי שפכים. יש דברים שאני חושבת שהאחריות כן צריכה להיות על הבעלים.

היו"ר דוד רותם:

חמש שנים אני מחזיק בנכס והתפוצץ שם אתמול צינור שפכים ויש לי חוזה לעוד עשר שנים. את רוצה שהרשות תתערב ביחסים בין הבעלים? היא פונה למחזיק. אין בזה שום בעיה.


תיקנו את העניין הזה של סעיף 36.

אפרת חקאק:

גם סעיף 15.

היו"ר דוד רותם:

כן. בסדר.


גם אצלכם אני רואה שלפקחים אין מה לעשות והם מסתובבים בבתים פרטיים כדי לבדוק אם הכלב של השכן עשה שם את הצרכים. אני מדבר על סעיף 15(ג) – "לא ירשה אדם לבעל חיים שבהחזקתו לעשות את צרכיו בתחומי רשות הרבים או בשטח פרטי שאינו שלו".

בנימין סעדון:

אדוני צודק. אנחנו נוותר.

היו"ר דוד רותם:

מה זה בשטח פרטי שאינו שלו? 

בנימין סעדון:

אולי שטח פרטי פתוח.

היו"ר דוד רותם:

הכלב שלי הוא פעיל מאוד, באתי אליך הביתה והוא עשה את הצרכים שלו במרפסת, זה עניינה של הרשות המקומית? היא תבוא לפקח? היא תבוא לרשום לי דוח?

חיים שימן:

שטח פרטי הוא לא דווקא השטח הפרטי שלי בבית אלא שטח פרטי גם יכול להיות שטח פרטי פתוח.

היו"ר דוד רותם:

אני רוצה לקחת את האבסורד. כאן כתוב שזה גם אצלך במרפסת כשאני באתי אליך. 

חיים שימן:

אם התלוננתי.

היו"ר דוד רותם:

לא, אתה לא התלוננת. אתה בכלל משתמש בזה לדשן את העציצים. מה שקרה זה שהפקח העירוני ראה את זה ולכן הוא דופק אצלך בדלת.

בנימין סעדון:

אולי יהיה נכון יותר לומר שטח פרטי פתוח כי שטח פרטי פתוח הוא פתוח לרבים.

היו"ר דוד רותם:

שטח פרטי פתוח, זה היה נכון.

בנימין סעדון:

אולי אפשר להוסיף. במקום להוריד את ההגדרה, להוסיף פרטי פתוח. או בשטח פרטי פתוח שאינו שלו.

היו"ר דוד רותם:

כן. שטח פרטי פתוח שאינו שלו. זה בסדר.

בנימין סעדון:

בפועל התיקונים שאדוני אומר, הם ישולבו בחוקים? איך הם אמורים להתבצע התיקונים האלה כי החוקים כבר חוקקו?

היו"ר דוד רותם:

מה שאני אומר עכשיו, הוא חסר סמכות לחלוטין. אין לי סמכות לתקן לכם את החוקים. אני רק יכול לומר שאני אומר שהקנס ב-290 יינתן רק במקרה שזה שטח פרטי פתוח.

בנימין סעדון:

אדוני מתקן את צו ברירות הקנס.

היו"ר דוד רותם:

נכון. אין לי סמכות לתקן את החוק. אותו דבר עשיתי גם ב-36. יהיה כתוב שם, אלא אם כן נקבע. אני יכול לתקן לכם את חוק העונשין אבל לא חוקי עזר של רשות מקומית. לכן אני לא מבין למה מביאים את זה אלי. 


יש כאן את סעיף 24, קביעת שלטים. "המחזיק של מקום ציבורי למעט מעלית לנשיאת בני אדם בבית מגורים יקבע בו במקומות הנראים לעין שלטים המורים על איסור השלכת פסולת והחזקתם במצב תקין". למה אתם מתכוונים? אני צריך לשים בכל קומה בבניין את השלט הזה? יש לי בניין עם 12 קומות.

בנימין סעדון:

בחוק למניעת מפגעים?

היו"ר דוד רותם:

כן. מה אתם רוצים שם? במעלית אני לא צריך לשים שלט, אבל בקומה השלישית בחדר המדרגות כן צריך לשים? למה אמרתם למעט מעלית לנשיאת בני אדם בבית מגורים?

חיים שימן:

זה מקום אחד.  הוא לא משתנה.

היו"ר דוד רותם:

בכל יתר הקומות אני צריך לשים את השלט. בסדר. מצוין. 


יש עוד דבר מעניין. "לא ידרוך אדם, לא יטפס ולא ירשה לאחר מטעמו לדרוך או לטפס על דשא". אתה מתכוון שאדם מטעמי, אני שוכר אותו כדי שיהרוס לכם את הדשא? 

בנימין סעדון:

רק במקומות שעשה ראש העירייה.

היו"ר דוד רותם:

מה זה לא ירשה לאחר מטעמו? 

בנימין סעדון:

הילד שלו.

היו"ר דוד רותם:

הילד שלי שדורך על הדשא, לא עושה את זה מטעמי.

בנימין סעדון:

אבל רואים אותו כמטעמך. 

היו"ר דוד רותם:

מה פתאום?

בנימין סעדון:

הוא הילד שלך.

היו"ר דוד רותם:

הילד שלי, זה מטעמי?

בנימין סעדון:

הוא לא מטעמי.

היו"ר דוד רותם:

הוא לא מטעמי אלא הוא בהשגחתי. הוא לא עושה את זה מטעם אף אחד.

בנימין סעדון:

פיליפיני לצורך העניין, הוא מטעמך?

היו"ר דוד רותם:

אני לא בטוח. אם אתם נותנים למישהו דוח כזה, תגידו לו שאני מוכן לייצג אותו בבית המשפט.

בנימין סעדון:

זה רק במקומות שעשה ראש העירייה.

היו"ר דוד רותם:

זה ברור. ראש העיר שם שלט האומר שאסור לדרוך על הדשא.

בנימין סעדון:

לא על כל הדשא אלא במקומות המגודרים.

היו"ר דוד רותם:

בסדר.


"לא ימכור אדם סחורה אלא בשוק".


יש לכם משחטה בשדרות?

בנימין סעדון:

הייתה פעם.

היו"ר דוד רותם:

שאלתי אם יש לכם היום משחטה.

בנימין סעדון:

לא שאני יודע.

היו"ר דוד רותם:

כי אני רוצה שתוודאו שסעיף 4 מקוים. "לא יוציא אדם ולא יגרום ולא יתיר שיוצא מבית שחיטה עוף שחוט אלא לאחר שנבדק על ידי הרופא הווטרינרי". נא להעמיד שם שני פקחים שיבדקו את זה.

דורית ואג:

יש לכם פקחים?

היו"ר דוד רותם:

יש להם פקחים אבל אין להם משחטה.

דורית ואג:

כמה פקחים יש לכם?

בנימין סעדון:

שלושה-ארבעה.

דורית ואג:

במשרה מלאה?

בנימין סעדון:

רוצים לעשות רביזיה בכל נושא הפיקוח בשדרות. אולי בעקבות פרסום אישור הצו.

היו"ר דוד רותם:

בסדר. אושר.

בנימין סעדון:

תודה אדוני.

אפרת חקאק:

שניי הצווים.

היו"ר דוד רותם:


כן, שני הצווים.

דורית ואג:

יש לנו גם את ברירות המשפט שלהם.

היו"ר דוד רותם:

תודה רבה לכם.  


אפשר לתקן את הסעיף הזה בחוק שכל החוקים האלה, האישור יהיה של ועדת הפנים והגנת הסביבה?

מיכל גולד:

של חוקי העזר?

היו"ר דוד רותם:
כן. במקום שהם יבואו אלינו, שהם ילכו לוועדת הפנים והגנת הסביבה. אם הם יביאו לי הצעת חוק כזאת, אני מאשר אותה בשלוש קריאות ביום אחד.

דורית ואג:

משרד הפנים, אני מאוד מבקשת שתחכי כאן. את תקבלי ביד את כל האישורים חתומים ולא יהיה יותר הסיפור.

היו"ר דוד רותם:

איזה סיפור?

דורית ואג:

הסיפור הוא שאחרי הישיבה אנחנו מחתימים אותך על אישור הצווים, אנחנו שולחים את זה למשרד הפנים והם אף פעם לא מוצאים את זה. אנחנו מקבלים אישור קבלה שהם קיבלו את זה מלשכת השר, אבל הם אף פעם לא מוצאים את האישורים. אז העיריות מחכות חצי שנה לראות את הנייר הזה.  לכן אני רוצה לתת לה את זה ביד.

אפרת חקאק:

הם צריכים גם לבדוק ברשומות איך לעשות את שני השינויים ביחד, העלאת הדרגות וגם הצווים החדשים.

היו"ר דוד רותם:

תאמרו לראשי הרשויות שלכם שהם צריכים ליזום את התיקונים בחוק. כל אחד מראשי הרשויות נבחר ביותר קולות ממה שאני נבחרתי. 


תודה רבה.

הישיבה ננעלה בשעה 10:50

